Isabella Huser

D **Isabella Huser** (* 1958) isch e Schwyzer Schriftstelleri, Filmbroduzänti un Ibersetzeri.

## Lääbe
D Isabella Huser isch ais vu drei Chinder vun ere Leereri, wu vu Italie gstammt isch, un eme Musiker us ere schwyzerische jeenische Familie. Iri Grosseltere vu dr Vatersyte häär hän in dr Schwyz in dr spoote 1920er Joor mit ire Chinder vor em Zuegriff dur d Pro Juventute mieße flichte, wu syt 1926 jeenischi Familie verfolgt het. D Musikantefamilie, wu me speeter as Volksmusikkapäll "Wandervögel" gchännt het un wu au d Schwyzer Gruppe "Huserbuebe" drus fiirigangen sin, isch zwai Joor lang im Tessin unterdaucht. D Isabella Huser haißt si sälber e Jeenischi un e «Zigyyneri», e Sälbschtbezaichnig, wu unter Jeenische bruucht wiird. D Huser isch mit zwai Gschwischtrig in dr Regioon Züri im Limmetdaal ufgwagse; d Familiesprooch isch Dytsch gsii, Jeenisch het Isabella Huser nie gleert.

D Huser het an dr Dolmetscherschuel Züri Ibersetzig un an dr Zürcher Hoochschuel fir Aagwändti Wisseschafte Terminology studiert. Si het as Fachibersetzeri fir Wiirtschaft un Räächt gschafft. Zeerscht het si as Aawaltssekreteeri un Griichtsdolmetscheri z Mailand gschafft, derno as Ibersetzeri z Vevey. E Zytlang isch d Huser Generaalsekreteeri bim Filmfeschtiwäl vu Locarno gsii. Anne 1993 het si mit em Andreas Hoessli z Züri d Brodukzioonsfiirma *Espaces Film GmbH* grindet. Bis 2007 het si Dokumentaarfilm broduziert. 2003 isch si as Coautoori mit em Film *Epoca*, wu si au broduziert het, fir dr Schwyzer Filmbryys nominiert woore. 2008 isch im Zürcher Bilger Verlag ire eerscht Romaan uusechuu. Im nämlige Joor isch si mit eme Wäärchbyydraag vum Kanton Züri uuszaichnet woore. Im Joor druf isch si Bryysdreegeri vum Lilly-Ronchetti-Bryys gsii. Anne 2021 isch irezweet Romaan "Zigeuner" uusechuu. Syt em 1. Jänner 2024 isch si Mitgliid vu dr Aidgnessische Kummissioon geege Rassismus (EKR).

D Huser woont z Berlin un z Züri.

## Schrifte
* *Das Benefizium des Ettore Camelli.* Roman. Bilgerverlag, Zürich 2008, ISBN 978-3-03762-000-7.
* *Zigeuner.* Roman. Bilgerverlag, Zürich 2021, ISBN 978-3-03762-093-9.

## Filmografy
**as Broduzänti**
* 1993: *Swiss Funk* vum Patrick Maday, Chuurzfilm
* 1997: *Devils don’t dream! Nachforschungen über Jacobo Arbenz Guzmán,* Dokumäntaarfilm vum Andreas Hoessli (Friidesfilmbryys/Peace Film Prize, 1996 Berlin International Film Festival. First Prize, 1996 Valladolid International Documentary Film Festival (Spain), 1997 Human Rights Watch Film Festival)
* 1998: *Les Laboratoires de la Vie* von Irene Loebell (Ufdraagsprodukzioon fir d SRG)
* 2004: *Wall Street*
* 2006: *Swiss Sans Papiers*

**as Broduzänti un Co-Autoori**
* 2002: *Epoca – The Making of History*

## Literatuur
* Roman Bucheli: ''Geschichte im Gegenlicht literarischer Fiktionen'', in: *Neue Zürcher Zeitung* vum  22. Novämber 2008, Feuilleton
* Linda Koponen: *[https://www.nzz.ch/zuerich/festival-in-zuerich-isabella-huser-wuerde-sich-nie-fahrende-nennen-ld.1472449 Die Zigeunerin, die sich nie Fahrende nennen würde.]* Interview in: *Neue Zürcher Zeitung* vum 6. April 2019, S. 36.
* Aleksandra Hillmann: ''Die falschen Bilder über uns müssen endlich weg.'' In: *Basler Zeitung* vum 5. April 2019

## Weblink
* 
* 
* d Isabella Huser bim Bilgerverlag
* Hannes Hug im Gespräch mit Isabella Huser in SRF, 22. Novämber 2021
* d Isabella Huser bi Espaces Film

## Fueßnote